ORDE do 5 de setembro de 2007 pola que se clasifica como de interese cultural a Fundación Marcha Universal a Santiago de Compostela.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 21/09/2007

Visto o expediente de clasificación da Fundación Marcha Universal a Santiago de Compostela con domicilio en Vigo (Pontevedra).
Supostos de feito.
1. Felipe Ángel Estévez Vila, na súa condición de presidente do padroado da fundación, formulou solicitude de clasificación para efectos da súa inscrición no el Rexistro de Fundacións de Interese Galego.
2. A Fundación Marcha Universal a Santiago de Compostela foi constituída en escritura pública outorgada en Vigo, o día trece de xullo de dous mil sete, ante o notario César M. Fernádez-Casqueiro Domínguez co número de protocolo mil douscentos corenta e catro por Felipe Ángel Estévez Vila e Eduardo Bouza Pérez, que interveñen no seu propio nome e dereito.
3. Segundo consta nos artigo 6 dos estatutos, a fundación ten por obxecto:
-O desenvolvemento da Marcha Universal a Santiago de Compostela (Musaco).
-A organización de rutas que representen aos continentes (África, América, Asia, Oceanía, Europa) que finalicen en Santiago de Compostela, mobilizando a cidadáns de todo o mundo a favor da unidade, universalidade, entendemento, solidariedade e paz de todos os habitantes do planeta sen discriminación de raza, nación, credo, pobo, ideas, relixión, idades, culturas, sexo, condición social, circunstancia física ou psíquica.
-A mobilización, difusión e promoción desta marcha universal a Santiago de Compostela en todos os lugares, países e pobos atraendo a Galicia persoas de toda condición co fin de proxectar, sensibilizar, apoiar e difundir valores e actitudes para que a humanidade poida camiñar e avanzar cara á unidade e universalidade, facendo de Galicia un espazo privilexiado de encontro entre todos os continentes, pobos e civilizacións.
-Constituír esta marcha como couce e soporte dos valores de liberdade, tolerancia, harmonía, diálogo, como piares onde se poida construír, crear e expandir todas as persoas, pobos, culturas, civilizacións, sendo vangarda e paradigma dunha humanidade unida e solidaria.
-O respecto profundo a toda expresión espiritual, cultural e artística, sen tratar de impoñer, de cambiar, fomentando a escoita, empatía e tolerancia.
-Potenciar a música, danza, teatro e a arte como linguaxe privilexiada para crear pontes para a unidade e a universalidade a partir da diversidade e multiplicidade existente.
-O respecto profundo e o recoñecemento do planeta como un ser vivo que formamos parte e somos responsables do seu presente e futuro: integrarse en total sintonía coas leis da natureza en todas as súas expresións.
-Converterse nun movemento -plataforma que de maneira estable convoque permanentemente a acción- marchas, converténdose en soporte de espazo de encontro e difusión, mestizaxe e creación, simbolicen o espírito de unidade e universalidade a que está chamada a humanidade.
-Ser especialmente sensible con aqueles sectores, ou persoas que podan sufrir discriminación por razón da súa condición física ou psíquica, ou por razóns de intolerancia ou fundamentalismo.
4. O padroado da fundación estará integrado por Felipe Ángel Estéviez Vila como presidente, Eduardo Bouza Pérez como secretario e Jean Paul Level como vicepresidente.
5. A comisión integrada polos secretarios xerais de todas as consellerías eleva ao conselleiro de Presidencia, Administracións Públicas e Xustiza proposta de clasificación como de interese cultural a Fundación Marcha Universal a Santiago de Compostela, dado o seu obxecto e finalidade, polo que, véndose cumpridos os requisitos exixidos na Lei 12/2006, do 1 de decembro, de fundacións de interese galego, e segundo establece o artigo 32.1º e 2º do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, procede a súa clasificación como de interese cultural e a súa adscrición á Consellería de Cultura e Deporte.
Fundamentos de dereito.
1. O artigo 34 da Constitución española recoñece o dereito de fundación para fins de interese xeral de acordo coa lei, e o artigo 27.26º do Estatuto de autonomía para Galicia outórgalle competencia exclusiva sobre o réxime das fundacións de interese galego.
2. De acordo co disposto no artigo 32.2º c) do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, corresponde a esta consellería a clasificación da fundación e a adscrición á consellería correspondente, quen exercerá plenamente o protectorado sobre ela.
3. Á vista do que antecede, pódense considerar cumpridas as finalidades tanto legais como regulamentarias establecidas para o caso, de acordo coa proposta realizada pola Comisión de Secretarios Xerais na súa reunión do día tres de setembro de dous mil sete.
Vista a Constitución española de 1978, o Estatuto de autonomía de Galicia (Lei orgánica 1/1981, do 6 de abril); a Lei 12/2006, do 1 de decembro de fundacións de interese galego, así como as demais normas de desenvolvemento e de xeral aplicación.
Na súa virtude,
DISPOÑO:
Clasificar como de interese cultural a Fundación Marcha Universal a Santiago de Compostela adscribíndoa á Consellería de Cultura e Deporte que exercerá plenamente o protectorado sobre ela.
Santiago de Compostela, 5 de setembro de 2007.
José Luis Méndez Romeu
Conselleiro de Presidencia, Administracións
Públicas e Xustiza